Jaakko Teppo

Jaakko Sakari Teppo (s. 16. helmikuuta 1953 Iisalmi) on suomalainen kuplettilaulaja ja kansantaiteilija. Erityisesti hänen tuotannossaan, niin musiikillisessa kuin pakinoissakin ovat esillä oman kotiseudun, Savon ja Pohjois-Karjalan murre, maaseutukulttuuri ja yhteiskunnalliset ongelmat, joihin hänen satiirinsa kohdistuu. Teppo on julkisesti kertonut olevansa näkemyksiltään vasemmistolainen.

Jaakko Tepolla on ollut tapana peilata yhteiskunnallisia asioita kuvitteellisen Ruikonperän kylän tapahtumien, erityisesti sen asukkaiden kuten Toivo "Topi" Ryynäsen, Veikko Römppäisen sekä Visa P. A. Kottisen tekemisten sekä olemisten kautta.

Jaakko Tepon tunnetuimpia kappaleita ovat ”Pamela”, ”Pilkillä”, ”Hilma ja Onni”, ”Mikko-sika Mallorcalla”, ”Työttömän veisu”, ”Ieva”, ”Rötösrock” ja ”Sammakkoprinssi”.

Ura

Koko kansan kuplettitähti 
Teppo opiskeli koneinsinööriksi. Hän sai paperit vasta 35 vuotta myöhemmin. Hän ei ole koskaan tehnyt koulutustaan vastaavaa työtä. Keikkailu kuplettilauluperinteen ylläpidon merkeissä suuntautui ensin lähialueille, mutta myöhemmin myös pääkaupunkiseudulle.

Vuosina 1978 ja 1979 Jaakko Teppo voitti kuplettilaulun Suomen mestaruuden, jonka ansiosta suosio ja kiertuetahti koveni entisestään.

Suosionsa huipulla "Ruikonperän multakurkku" oli 1980–1990-luvuilla, jolloin kuplettilauluja syntyi kuuden CD-levyllisen verran. Kerrotaan, että Jaakko Teppo olisi sanoittanut sekä säveltänyt uusia kappaleita pysäköintialueilla ja jopa auton ohjauspyörässä. Välissä hän ehti toimia vielä pakinoitsijana lehdissä, muun muassa Karjalan Heili -lehdessä ja radiossa. Vuonna 1984 hänet valittiin Suomen seksikkäimmäksi miesesiintyjäksi. Kisassa taakse jäivät muun muassa Urpo Martikainen, sekä Ilkka "Frederik" Sysimetsä.  1992 Jaakko Teppo valittiin Vuoden viihdetaiteilijaksi.

Sairauskohtauksesta uuden sukupolven suosioon 

Jaakko Tepon menestyksekäs ura katkesi vuonna 1995 aivoinfarktiin, jonka osittain laukaisi Tepon epäonnistunut yritys julkaista Iisalmessa ilmaisjakelulehti Piällysmiestä. Tämä yhdessä siitä seuranneine velkataakkoineen vei Tepon työkyvyttömyyseläkkeelle. Puolikkaan työeläkkeensä lisäksi Jaakko Tepolle myönnettiin valtion taiteilijaeläke. Hän on lopettanut keikkailun, mutta jatkaa pakinoiden kirjoittamista lehtiin. Nykyisin Jaakko Teppo kirjoittelee vakituisesti Joensuussa ilmestyvään Karjalan Heili -ilmaisjakelulehteen.

2000-luvulla Tepon kappaleita ovat esittäneet hänen poikansa Ilja ja Johannes sekä Sössölandian Kultakurkut -yhtye, jossa esiintyvät Ismo ja Ilkka Alanko sekä Cyde Hyttinen. Vuonna 2009 ilmestyi Pörsänmäen Sanomat -tribuuttilevy, jossa Tepon kappaleita esittävät muun muassa Nightwish, Kotiteollisuus, Happoradio, Värttinä, Jarkko Martikainen, Eläkeläiset ja useat muut suomalaiset artistit. Myös Turnusband-orkesteri on 2000-luvulla versioinut Jaakko Tepon kappaleita raskaammalla otteella.

16. heinäkuuta 2006 ilmestyi Jaakko Teppo -aiheinen DVD-levy nimeltä Onnen kerjäläiset.

Joensuun Popkatu-tapahtuman yhteydessä pidettiin 10. heinäkuuta 2007 Jaakko Teppo -ilta, jolloin julkistettiin Karjalan kunnailla 1984 -äänite sekä Jaakko Teppo -laulelmakilpailu. Karjalan kunnailla -äänite on äänitetty Joensuussa Karjalan Messuilla vuonna 1984.

Huhtikuussa 2008 julkaistiin Jaakko Tepon siihen asti kattavin kokoelmajulkaisu Jälkitauti – Kaikki levytykset 1980–1986. Tupla-CD:n muodossa julkaistu kokoelma sisältää yhteensä 56 esitystä, joukossa 15 aiemmin julkaisematonta kotiäänitystä ajalta ennen ensimmäistä albumia. 

Heinäkuussa 2009 kokoelma sai jatkoa, jolloin julkaistiin tupla-CD Sammakkoprinssi – Kaikki levytykset 1987–1993. Kokoelma sisältää 63 esitystä, joista noin viidesosa on aiemmin julkaisemattomia.

Vuoden 2009 syksyllä aloitti kiertueensa "Onnen kerjäläiset – Jaakko Teppo musikaali", joka kiersi maata myös vuonna 2010.

Vuodesta 2010 Jaakko Teppo on toiminut taustavaikuttajana poikiensa Iljan ja Johanneksen perustamassa joensuulaisessa viihdealan yrityksessä, Fun Pandemia Oy:ssa. 

Ruikonperän Sinfonia – Jaakko Teppo 70v -juhlakonsertit järjestettiin Kuopiossa 15.8.2023 sekä Joensuussa 17.8.2023. 

Aleksis Kiven Seura myönsi Jaakko Tepolle Eskon puumerkki -tunnustuspalkinnon 2017.

Muuta 
Jaakko Teppo on myös innokas raviharrastaja.

Tuotanto

Albumit 
 Ruikonperän multakurkku (1980, CD, LP, MC)
 Katuojalaulaja (1981, CD, LP, MC)
 Onnen kerjäläinen  (1984, CD, LP, MC)
 Uutisraivooja (1993, CD, MC)
 Pers'aukisten piiritarkastaja (1995, CD, MC)

Kokoelmalevyt 
 Nevergreens (1988)
 Parhaat / 20 parasta (1989)
 Ruikonperän multakurkku (1995)
 Parhaat (Audiovox Records 1998)
 Ruikonperän suosikit A-P (Poptori 2005)
 Ruikonperän suosikit R-Y (Poptori 2005)
 Jälkitauti – Kaikki levytykset 1980–1986 (Rocket Records 2008)
 Sammakkoprinssi – Kaikki levytykset 1987-1993 (Rocket Records 2009)
 Ruikonperän sanaseppo (Valitut Palat 2018)
 Rakkaus ja metsärahat – Kaikki laulut 1980–1995 (Ainoa Productions 2019)

Livelevyt 
 Parhaat vitsit (1993, C-kasetti)
 Karjalan kunnailla 1984 (2007, CD)

Singlet 
 Hilma & Onni / Haiseva henki (1980)
 Työttömän laulu / Rakkaus & metsärahat (1982)
 Pilkillä / Tuupovaaran yössä (1982)
 Pamela / Onnen kerjäläinen	(1984)
 Mikko sika Mallorcalla / Rötösrock (1984)
 Ryynäsen Vartti / Rantaleijona (1986)
 Sammakkoprinssi / Lenita (1992)

Dvd 
 Onnen Kerjäläiset (2006)

Kirja 
 Matti Kaukonen & Jaakko Teppo: Jaakko Teppo – Haaska mies (Johnny Kniga 2008) ISBN 978-951-0-33879-7

Palkinnot ja tunnustukset
 Suomen seksikkäin miesesiintyjä 1984
 Esiintyvien taiteilijoiden ET-klubi: vuoden viihdetaiteilija 1991
 Reino Helismaa -palkinto 1994
 Eskon puumerkki 2017
 Savolainen sanavalmius -palkinto 2020
 Valtion taiteilijaeläke
 Suomi-palkinto 2022

Näytelmä 

 Onnen kerjäläiset - Jaakko Teppo musikaali (2009-2010), tuotanto Freedex tuotanto oy & Provisual oy, käsikirjoitus & ohjaus Ville Virkkunen, rooleissa Ismo Apell, Jarkko Tiainen, Johanna Debreczeni, Ville Seivo, Manu Havisalmi, Emma Virkkunen, Mervi Turpeinen, Markku Eskelinen (kesä 2010) ja Niina Pekkanen (kesä 2010), bändi Pertti Feller, Janne Suhonen, Kämy Kämäräinen, Jani Raatikainen, lavastus Jani Jalkanen, äänet & valot Voiceboys oy.

Lähteet

Kirjallisuutta 
 Antti Heikkinen: Jaakko Teppo – Suuri elämäkerta (Fun Pandemia 2016) ISBN 978-952-9-37480-9

Aiheesta muualla 
 Jaakko Tepon viralliset kotisivut
 
 Jaakko Tepon MySpace-sivut
 Jaakko Teppo Ylen Elävässä arkistossa
 Jaakko Teppo Onnen Kerjäläiset musikaali
 Jaakko Teppo Tribuuttilevy

Vuonna 1953 syntyneet
Elävät henkilöt